હવે… આમ જુઓ તો આ બધી જુની વાતો. અમે તો હવે ત્યાં રહેતા પણ નથી. સુકેતુ ત્યાં જ રહે છે. એ જ ફ્લૅટમાં. બે-પાંચ વરસે રંગરોગાન કરાવ્યા કરે છે. કોક બેસતા વરસે આખું ફૅમિલિ આવી ચડે છે. નાસ્તા-પાણી લઈને વિદાય લે છે. હવે એવા એ સુકેતુની પંચાત મારે કરવીયે ન જોઈએ, અને… મને શોભેય નહીં! આતો… થોડા દિવસ પહેલાં નેહાને ત્યાં જમવા ગયો ત્યારે પાછું આખું રીલ ફરી ગયું. બાકી અત્યારે તો મારી પત્ની અને સંતાનો ક્યારના પહોંચી ગયા છે અમેરિકા. હું શ્રીલંકા, મલેશિયા, ઈન્ડોનેશિયા ને એવા બધા એશિયા અને ઑસ્ટ્રેલિયા અને અમેરિકા વચ્ચે ઊડ્યા કરું છું.